DDD ปิดเหนือจอง 60% หลังขึ้นทำไฮ 100 บาท จับตา! ต้องเร่งโต เหตุ “พี/อี” พุ่งปรี๊ด 76 เท่า
DDD ปิดเหนือจอง 60% หลังขึ้นทำไฮ 100 บาท จับตา! ต้องเร่งโต เหตุ "พี/อี" พุ่งปรี๊ด 76 เท่า โดยปิดตลาดวันนี้อยู่ที่ระดับ 85 บาท บวก 32 บาท หรือ 60.38% จากราคา IPO ที่ 53 บาท สูงสุดที่ระดับ 100 บาท ต่ำสุดที่ระดับ 80.25 บาท ด้วยมูลค่าซื้อขาย 5.80 พันล้านบาท
26 ธ.ค. 2560

ผู้สื่อข่าวรายงานว่า หุ้นบริษัท ดู เดย์ ดรีม จำกัด (มหาชน) หรือ DDD ปิดตลาดวันนี้ราคาอยู่ที่ระดับ 85 บาท บวก 32 บาท หรือ 60.38% สูงสุดที่ระดับ 100 บาท ต่ำสุดที่ระดับ 80.25 บาท ด้วยมูลค่าซื้อขาย 5.80 พันล้านบาท
ทั้งนี้ DDD เข้าซื้อขายในวันนี้ (26 ธ.ค.60) เป็นวันแรก ที่ราคา IPO ที่ 53 บาท โดยมีบล.บัวหลวง เป็นที่ปรึกษาทางการเงิน
ขณะที่ราคาปิดต่อกำไรสุทธิ (P/E) ล่าสุดของ DDD ปิดตลาดภาคเช้าวันนี้อยู่ที่ 75.89 เท่า (อิง EPS จากบล.เมย์แบงก์ กิมเอ็ง (ประเทศไทย) ที่ 1.12 บาท) สูงกว่า P/E ของใช้ส่วนตัวและเวชภัณฑ์ที่มี P/E อยู่ที่ 20.52 เท่า และ P/E ตลาดฯโดยรวมเฉลี่ยอยู่ที่ 19 เท่า เท่ากับว่าราคาหุ้น ณ ปัจจุบัน ถือว่า DDD มีค่า P/E สูงกว่าตลาดฯ และกลุ่มเดียวกัน
ทั้งนี้ ราคาหุ้นที่ซื้อขายบนค่า P/E ในระดับค่อนข้างสูง จึงเป็นที่น่าจับตาว่าบริษัทจะใช้วิธีใดในการขยายธุรกิจเพื่อทำให้กำไรของบริษัทเติบโตขึ้นให้เหมาะสมกับค่า P/E ในปัจจุบัน